ຄະນະຜູ້ແທນ ຫວຽດນາມ ເຂົ້່າຮ່ວມກອງປະຊຸມ ປີ 2013 ຢູ່ ມາເລເຊຍ
(ພາບ: citinews.net)
(vovworld) – ທີ່ການປະຊຸມຂ່າວໃນຕອນເຊົ້າວັນທີ 05/06, ຢູ່ປາຣີ, ປະເທດ ຝຣັ່ງ, ພາຍໃຕ້ການເປັນປະທານຮ່ວມ ຂອງປະທານກອງປະຊຸມສຸດຍອດແມ່ຍິງທົ່ວໂລກ 2014 Irene Natividad, ລັດຖະມົນຕີແມ່ຍິງ, ຊາວໜຸ່ມ ແລະ ກິລາຝລັ່ງ Najiat Vallauud Belkacem ແລະ ທ່ານນາງຮອງປະທານປະເທດ ຫວຽດນາມ ຫງວຽນທິຢວານ ນັ້ນ. ທ່ານນາງປະທານກອງປະຊຸມສຸດຍອດແມ່ຍິງທົ່ວໂລກ 2014 Irene Natividad ໃຫ້ຮູ້ວ່າ ດ້ວຍຫົວຂໍ້ “ແມ່ຍິງ: ສ້າງບັນດາພື້ນຖານເສດຖະກິດ ແລະ ສັງຄົມຄືນໃໝ່”, ບັນດາຜູ້ແທນຈະປຶກສາຫາລືບັນດາມາດຕະການ, ບົດຮຽນຢ່າງມີປະສິດທິຜົນ ເພື່ອໃຫ້ແມ່ຍິງເຂົ້າຮ່ວມຢ່າງຕັ້ງໜ້າໃນວຽກງານສ້າງບັນດາພື້ນຖານເສດຖະກິດ ແລະ ສັງຄົມຢູ່ແຕ່ລະປະເທດຄືນໃໝ່ ແລະ ໃນທົ່ວໂລກຄືດັ່ງຈຸດໝາຍຕົ້ນຕໍ່. ພິເສດ, ທ່ານນາງປະທານ Natividad ກໍ່ແນະນຳການເຂົ້າຮ່ວມຂອງຄະນະຜູ້ແທນຫວຽດນາມ ແລະ ຢືນຢັນວ່າ ຫວຽດນາມ ແມ່ນແບບຢ່າງດີເດັ່ນ ດ້ວຍບັນດາໝາກຜົນທີ່ເອກອ້າງທະນົງໃຈກ່ຽວກັບຄວາມສະເໝີພາບລະຫວ່າງຍິງຊາຍ ແລະ ການເຂົ້າຮ່ວມຢ່າງຕັ້ງໜ້າ, ພ້ອມພຽງ ແລະ ມີປະສິດທິຜົນຂອງແມ່ຍິງໃນຖານະເປັນການນຳບັນດາວິສາຫະກິດກໍ່ຄືຢູ່ຂັ້ນສູງ. ທ່ານນາງປະທານ Natividad ຢືນຢັນວ່າ “ພວກຂ້າພະເຈົ້າມີຄວາມເອກອ້າງທະນົງໃຈກ່ຽວກັບການເຂົ້າຮ່ວມຢ່າງຕັ້ງໜ້າ ແລະ ມີປະສິດທິຜົນຂອງຫວຽດນາມ ທີ່ກອງປະຊຸມສຸດຍອດແມ່ຍິງທົ່ວໂລກໃນຫຼາຍປີຜ່ານມາ”.
ກອນໜ້ານັ້ນ, ວັນທີ 04/06/2014, ເນື່ອງໃນໂອກາດເຂົ້າຮ່ວມກອງປະຊຸມສຸດຍອດແມ່ຍິງທົ່ວໂລກ ຄັ້ງທີ 24 ຢູ່ປາຣີ, ປະເທດ ຝຣັ່ງ, ທ່ານນາງຮອງປະທານປະເທດ ຫວຽດນາມ ຫງວຽນທິຢວານ ມີການພົບປະກັນປະທານສະພາສູງ ຝຣັ່ງ Jean – Pierre Bel ແລະ ລັດຖະມົນຕີການຕ່າງປະເທດ ຝຣັ່ງ Laurent Fabius.
ທີ່ການພົບປະດັ່ງກ່າວ, ທ່ານນາງຮອງປະທານປະເທດ ໄດ້ສະເໜີໃຫ້ 2 ປະເທດເພີ່ມທະວີການຮ່ວມມື, ພິເສດແມ່ນກ່ຽວກັບການຄ້າ, ການລົງທຶນ, ວິທະຍາສາດ - ເຕັກໂນໂລຢີ, ປ້ອງກັນຊາດ, ປ້ອງກັນຄວາມສະຫງົບ, ພະລັງງານ, ວັດທະນະທຳ, ສາທາລະນະສຸກ...
ນອກຈາກການສະແດງຄວາມເຫັນດີເຫັນພ້ອມເພີ່ມທະວີການຮ່ວມມືກັບ ຫວຽດນາມ, ທ່ານປະທານສະພາສູງ ແລະ ບັນດາສະມາຊິກສະພາສູງທີ່ຂຶ້ນກັບກຸ່ມ ສສຊ ມິດຕະພາບ ຝຣັ່ງ - ຫວຽດນາມ ເຂົ້າຮ່ວມການພົບປະຍັງສະແດງຄວາມວິຕົກວັງວົນຕໍ່ສະພາບເຄັ່ງຕຶງຢູ່ທະເລຕາເວັນອອກໃນປະຈຸບັນ, ຫວັງວ່າຈະຊອກຫາມາດຕະການແກ້ໄຂສັນຕິຜ່ານການໂອ້ລົມສົນທະນາໂດຍໄວ, ເໝາະສົມກັບກົດໝາຍສາກົນ, ພ້ອມທັງຢັ້ງຢືນສະພາສູງຈະສືບຕໍ່ມີສຽງເວົ້າແຮງກ່ວາໃນບັນຫານີ້.
ໃນຂະນະນັ້ນ, ທ່ານລັດຖະມົນຕີການຕ່າງປະເທດ ຝຣັ່ງ ໃຫ້ຮູ້ວ່າ: ຝຣັ່ງ ຍາມໃດກໍ່ຕິດຕາມຢ່າງແໜ້ນແຟ້ນ ແລະ ສະແດງຄວາມວິຕົກວັງວົນຕໍ່ສະພາບຄວາມເຄັ່ງຕຶງໃນປະຈຸບັນ. ທ່ານ Laurent Fabius ຢັ້ງຢືນວ່າ: ຝຣັ່ງ ຈະມານະພະຍາຍາມ ພ້ອມກັບ ຫວຽດນາມ ຊຸກຍູ້ການແກ້ໄຂບັນຫາທະເລຕາເວັນອອກດ້ວຍສັນຕິວິທີ, ເໝາະສົມກັບກົດໝາຍສາກົນ.
ວັນທີ 5/6/2014, ທ່ານນາງຮອງປະທານປະເທດ ຫງວຽນທິຢວານ ເຂົ້າຮ່ວມ ແລະ ກ່າວປາໄສໄຂກອງປະຊຸມສຸດຍອດແມ່ຍິງທົ່ວໂລກຄັ້ງທີ 24.